Απόφαση αριθ. 3/2001 του Συμβουλίου Υπουργών ΑΚΕ-ΕΚ

της 20ής Δεκεμβρίου 2001

όσον αφορά τη χορήγηση πόρων στη Σομαλία από το όγδοο και ένατο Ευρωπαϊκό Ταμείο Ανάπτυξης

(2002/169/ΕΚ)

ΤΟ ΣΥΜΒΟΥΛΙΟ ΥΠΟΥΡΓΩΝ ΑΚΕ-ΕΚ,

Έχοντας υπόψη:

την τέταρτη σύμβαση ΑΚΕ-ΕΚ, η οποία υπογράφηκε στη Λομέ στις 15 Δεκεμβρίου 1989, όπως τροποποιήθηκε από τη συμφωνία που υπογράφηκε στον Μαυρίκιο, στις 4 Νοεμβρίου 1995,

τη συμφωνία εταιρικής σχέσης ΑΚΕ-ΕΚ που υπογράφηκε στις 23 Ιουνίου 2000 στο Κοτονού, και ιδίως το άρθρο 93 παρά γραφος 6,

Εκτιμώντας τα ακόλουθα:

(1) Με την απόφαση αριθ. 1/2000(1), το Συμβούλιο Υπουργών ΑΚΕ-ΕΚ θέσπισε μεταβατικά μέτρα για την περίοδο από τις 2 Αυγούστου 2000 μέχρι την έναρξη ισχύος της συμφωνίας εταιρικής σχέσης ΑΚΕ-ΕΚ, προβλέποντας την επίσπευση της εφαρμογής ορισμένων διατάξεων της συμφωνίας εταιρικής σχέσης καθώς και τη συνεχή εφαρμογή ορισμένων διατάξεων της τέταρτης σύμβασης ΑΚΕ-ΕΚ.

(2) Για να εξασφαλιστεί η συνέχιση της στήριξης του πληθυσμού της Σομαλίας, είναι σκόπιμο να χορηγηθούν πόροι για το σκοπό αυτό. Το άρθρο 93 παράγραφος 6 της συμφωνίας εταιρικής σχέσης ΑΚΕ-ΕΚ, που τέθηκε σε έγκαιρη εφαρμογή με την απόφαση αριθ. 1/2000 του Συμβουλίου Υπουργών ΑΚΕ-ΕΚ, προβλέπει ότι μπορεί να χορηγηθεί ειδική στήριξη στα κράτη ΑΚΕ που ήταν μέλη προηγούμενων συμβάσεων ΑΚΕ-ΕΚ και τα οποία, ελλείψει κανονικά συσταθέντων κρατικών θεσμικών οργάνων, δεν ήταν σε θέση να υπογράψουν ή να επικυρώσουν τη συμφωνία εταιρικής σχέσης ΑΚΕ-ΕΚ. Αυτή η διάταξη ισχύει για τη Σομαλία,

ΑΠΟΦΑΣΙΖΕΙ:

Άρθρο 1

Ένα ποσό 50 εκατ. ευρώ θα ληφθεί από τους μη χρησιμοποιηθέντες πόρους που εναπομένουν από το όγδοο ΕΤΑ για χρηματοδοτική και τεχνική συνεργασία υπέρ της Σομαλίας. Σύμφωνα με το άρθρο 93 παράγραφος 6 της συμφωνίας εταιρικής σχέσης ΑΚΕ-ΕΚ, αυτή η στήριξη μπορεί να αφορά τη δημιουργία θεσμών και τις δραστηριότητες οικονομικής και κοινωνικής ανάπτυξης, λαμβανομένων ιδίως υπόψη των αναγκών των πιο ευάλωτων στρωμάτων του πληθυσμού. Ο κύριος διατάκτης του ΕΤΑ θα αναλάβει καθήκοντα εθνικού διατάκτη για τον προγραμματισμό και την εφαρμογή αυτής της χορήγησης.

Άρθρο 2

Μετά την έναρξη ισχύος του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ, θα χορηγηθεί ποσό 149 εκατ. ευρώ για χρηματοδοτική και τεχνική συνεργασία υπέρ της Σομαλίας, από το μακροπρόθεσμο αναπτυξιακό κονδύλιο που αναφέρεται στο άρθρο 3 στοιχείο α) του χρηματοδοτικού πρωτοκόλλου. Σύμφωνα με το άρθρο 93 παράγραφος 6 της συμφωνίας εταιρικής σχέσης ΑΚΕ-ΕΚ, αυτή η στήριξη μπορεί να αφορά τη δημιουργία θεσμών και τις δραστηριότητες οικονομικής και κοινωνικής ανάπτυξης, λαμβανομένων ιδίως υπόψη των αναγκών των πιο ευάλωτων στρωμάτων του πληθυσμού. Ο κύριος διατάκτης του ΕΤΑ θα αναλάβει καθήκοντα εθνικού διατάκτη για τον προγραμματισμό και την εφαρμογή αυτής της χορήγησης. Αν η Σομαλία, κατά την περίοδο εφαρμογής του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ, προσχωρήσει σ' αυτή τη συμφωνία, η τελευταία αυτή χορήγηση θα θεωρηθεί ως το κονδύλιο για τη χρηματοδοτική βοήθεια που διατίθεται στη Σομαλία στο πλαίσιο του χρηματοδοτικού πρωτοκόλλου.

Άρθρο 3

Μέχρι την έναρξη ισχύος του χρηματοδοτικού πρωτοκόλλου της συμφωνίας εταιρικής σχέσης ΑΚΕ-ΕΚ, η Σομαλία μπορεί να επωφεληθεί από τα σχέδια και τα προγράμματα περιφερειακής συνεργασίας στο πλαίσιο του όγδοου ΕΤΑ. Μετά την έναρξη ισχύος του ιδίου χρηματοδοτικού πρωτοκόλλου, η Σομαλία μπορεί επίσης να επωφεληθεί από τους πόρους της περιφερειακής συνεργασίας από το ένατο ΕΤΑ.

Άρθρο 4

Ο κύριος διατάκτης του ΕΤΑ καλείται να λάβει τα αναγκαία μέτρα για την εκτέλεση της παρούσας απόφασης.

Άρθρο 5

Η παρούσα απόφαση θα τεθεί σε ισχύ κατά την ημέρα της εγκρίσεώς της.

Βρυξέλλες, 20 Δεκεμβρίου 2001.

Για το Συμβούλιο Υπουργών ΑΚΕ-ΕΚ

Ο Πρόεδρος

D. Reynders

(1) ΕΕ L 195 της 1.8.2000, σ. 46.